Die Gereformeerde kerk Empangeni is, soos die naam aandui, ’n gemeente van die Gereformeerde Kerke in Suid-Afrika op die KwaZulu-Natalse dorp Empangeni, maar dit sluit ook omliggende dorpe soos Mtubatuba, Eshowe, Melmoth, Richardsbaai en St. Lucia in. ’n Klein groepie lidmate in Zoeloeland het met visie en die ywer om dit ’n werklikheid te maak reeds in 1950 ’n erf op Empangeni gekoop met die oog daarop om later ’n kerkgebou op te rig. Met die afstigting van die Gereformeerde kerk Empangeni van Noord-Durban in 1958, het die lidmate dadelik ’n boukommissie in die lewe geroep. Nadat verskeie planne oorweeg is, het die kommissie besef hulle sou vir eers met net ’n saal tevrede moes wees. In 1968 is die argitek Carl Mouton, van die firma Boogertman, Brink & Mouton, se dienste bekom. Hy het ’n ontwerp voorgelê wat dit moontlik sou maak om die saal, konsistorie en toilette te bekostig en boonop ’n deel van die kerk (met net vyf banke) te bou, wat later maklik vergroot sou kon word.